তিস্তাপাড় ধরে আমার কালিমপং গিয়ে পৌঁছলাম দুপুরের আগেই। এই রোদ এই ছায়া এই বৃষ্টি। শাল, ঝাউ, সেগুনসহ নানা ধরনের বন্য গাছপালায় ভর্তি পাহাড়, তার মধ্যে দিয়ে উঁচু-নিচু দুর্গম পাহাড়ি পথ। একটা পাহাড়চূড়ায় এসে থামলো গাড়ি। কালিমপং সাইন্স সেন্টার। এই সেন্টারের রেলিং দেয়া চূড়ার ধারে দাঁড়িয়ে চারপাশের মেঘেঢাকা পাহাড়ের দৈত্য দেখতে দেখতে দেখি আমাদেরও ঘিরে ধরেছে মেঘের দল। ভাবখানা এমন- বিনা অনুমতিতে মেঘের দেশে আসায় আমাদের পাকড়াও করা হলো। সায়েন্স সেন্টারে বিজ্ঞানের নানা আয়োজন দেয়ালে লাগানো পোস্টারে সূত্রাকারে দেখানো আছে, আবার বিভিন্ন সূত্র প্রয়োগ করে বোঝানো আছে কিভাবে বিজ্ঞান কাজ করে। যেমন একটা আয়নায় মানুষ সামনে দাঁড়ালেই লম্বা দেখায়, একটায় খাটো আর একটায় মোটা দেখায়। সবচেয়ে আকর্ষণীয় মনে হলো আশ্চর্য কাচের বক্স। বক্সটা বুক সমান, বক্সে ঢুকলে বুক পর্যন্ত আর দেখা যায় না, অদৃশ্য। মানে অর্ধেক মানব, অর্ধেক অদৃশ্য। পদার্থবিজ্ঞানের নানান ধরনের নিদর্শন এখানে সাজানো আছে পরিপাটি করে। সেন্টারের বাহিরে বিরাট জায়গা জুড়েও বিজ্ঞানের খেলা জায়গায় জায়গায় পাতা আছে। সেখানে যেতেই কোত্থেকে বিশাল মেঘের বহর এসে আমাদের ঘিরে ফেললো চারিদিক থেকে। দেখি সামনেই বিশাল হাঁ করে দাঁত বের করে আছে ডাইনোসর, ভয়ে দৌড় দিতে যাবো, সেই সময়েই মনে হলো আরে এটা তো কৃত্রিম! আমরা মেঘের জগতে ডাইনোসরের সাথে অদৃশ্য হয়ে লুকোচুরি খেলা খেলতে লাগলাম।